Juhtmed ja tehnikavidinad, vanad manuaalid
Kas ka sinu elus on tulnud ette juurdlemist, et mille juurde küll üks või teine juhe või tehnikavidin kuuluma peaks? Vaata läbi kõik kodus leiduvad tehnikaseadmed, märgista ja vajalikud juhtmed panipaika. Samuti sorteeri kasutusjuhendeid ja viska ära vanade tehnikaseadmete paberid.
Makulatuur
Vanad ajakirjandusväljaanded, reklaamprospektid ja muu paberikraam - see kohe kipub diivanilauale kogunema. Sorteeri neid aeg- ajalt : kui leidub näiteks keegi, kes on vanadest ajalehtedest-ajakirjadest huvitatud, anna need ära. Muu vii paberikonteinerisse.
Vidinad, mis pole aktuaalsed või sulle enam ei meeldi
Jõulutähekesi või munapühajäneseid pole ilmtingimata vaja aasta ringi elutoas hoida, vaid need võib rahuliku südamega panipaika viia. Loobu ka kõigist kodu kaunistanud vidinatest, mis sulle enam meeltmööda ei ole või veel hullem, mis on seotud negatiivsete emotsioonidega - see käib ka fotode ja mälestusesemete kohta.
Koltunud kardinad ja lössis padjad
Dekoratiivpatjadel on samuti oma eluiga, nii nagu ka kardinatel - igavesi asju pole olemas. Niisiis loobu koltunud kardinatest, lössis ja välimuse kaotanud patjadest ning narmendavast vaibast - soodsa hinnaga asju kodu kujunduseks saad ise meisterdada, odavmüükidelt või teise ringi poest leida, samuti pakuvad päris head ja taskukohast valikud odavmööblikaubamajad.
Oh aegu ammuseid: vanad videokassetid, CD ja DVD plaadid
Olid ajad, kus muusikat kuulata ja filme vaadata ainult nõnda saigi, ent täna pole DVD või CD mängija paljude jaoks enam elutoas esmatähtis. Mõtle läbi, kuidas täna muusikat kuulad ja filme vaatad - ehk tuleks vanast loobuda? Ent seda kraami ei pea sugugi kohe prügikasti panema: võibolla saad mõned põnevamad näiteks kirbuturul või e-bays ära müüa - võid veel rahagi teenida. Või siis anna kellelegi tasuta ära.
Vaata ka neid lugusid:
Saa teada, millised asjad on järelturul hinnas
Miks sul peaks olema riidekapis vähem asju
Kuidas säilitada kodus hea energia